Democracy (sang)

«**Democracy**» er en sang av den kanadiske musikeren Leonard Cohen med Jeff Fisher, først utgitt på Cohens album *[[The Future]]* fra 1992. Teksten reflekterer over demokratiets løfterikhet og sårbarhet i USA. Cohen uttalte det var «en sang med dyp intimitet og bekreftelse av demokratiet som eksperiment» i USA. 

## Utgivelse og komposisjon
«Democracy» ble utgitt som den sjette sangen på Leonard Cohens album *[[The Future]]* fra 1992. Musikeren Jeff Fisher medvirker på innspillingen. Sangen begynner med trommer spilt i høyt tempo i rytmen til en marsj, noe som vedvarer gjennom hele sangen. Den har musikalske elementer fra heartland rock. 1992-versjonen av sangen er 7:14 lang og varianter av den finnes på flere, påfølgende Cohen-samlinger. Teksten til den ferdig innspilte versjonen, består av et lite utvalg av de mer enn åtti versene som Cohen skrev.  Den ble skrevet noen år før utgivelsen, inspirert av Berlinmurens fall, på et tidspunkt da Cohen sa at han undret seg over hva demokrati betydde og hvor i verden det ble gjort fremskritt i retning det. Cohen uttalte i et intervju i 1993: «Jeg måtte spørre meg selv: 'Hvor er demokratiet på vei? Hva er demokrati?'» [Og] det var da jeg kom over linjen «Demokratiet kommer [til] USA», som selvfølgelig har et ironisk preg: «Hva mente du å si, at det ikke allerede er der?» Vel, nei. Det er egentlig ikke der allerede, men det er idealet, det er skjebnen. Likevel uttalte Cohen at sangen i seg selv ikke var ironisk: «Det er en sang med dyp intimitet og bekreftelse av demokratiet som eksperiment i dette landet».

## Mottakelse og analyse
Tematisk diskuterer «Democracy»  demokratiets mangelfullhet og løfter i USA. *American Songwriter* kontrasterte «Democracy» med «Born in the USA» av Springsteen, og skrev at Cohen bruker en lignende musikalsk stil for å uttrykke «klarsynt optimisme» om landets fremtid, til tross for at han beskriver USA som «vuggen til de beste og de verste». Ifølge musikkforskeren Jeffrey Spear innebærer «Democracy» at demokratiet vil komme til USA når det har beveget seg forbi «grådighetens rev / gjennom hatets stormer», lært å inkludere den Andre og overvunnet en historie med splittelse og forfølgelse. Cohen refererer spesifikt til rasemessig splittelse, den «patriarkalske familien» og behandlingen av hjemløse. Han antyder, ifølge Spear, at landet må forsone seg med Bergprekenen som sier at de «saktmodige skal arve jorden». Sangen hevder at en folkebevegelse for demokrati i USA vil oppstå fra grasrota, fra «sosial og politisk uorden» og fra de som opplever nød. Cohen refererer for eksempel til spøkelsesbyer som er etterlatt i det amerikanske hjertelandet på grunn av bedriftsflukt. Andre påvirkningsfaktorer som nevnes i sangteksten er kollapsen av autokratiske, kommunistiske regjeringer, menneskeskapte miljøkatastrofer og «krigene mot uorden» utkjempet av en «nominelt demokratisk» amerikansk stat. Ifølge statsviteren Laura Grattan setter Cohen ikke bare sin lit til idealet om demokrati, men også til «folket som må oppfylle sitt løfte». Teksten til «Democracy» impliserer at folk i USA er isolerte fra hverandre og fra samfunnet for øvrig, og byr frem løftet om demokrati som en samlende kraft for å overvinne denne fremmedgjøringen.

## Referanse